दासिमबो गोबां अनजिमानि फरायसा-फरायसुलिफोर आरो सरासनस्रा सुबुंफोरा बे सोरखारि नङै बासफोरजोंनो थांलाय-फैलाय खालामनानै हानथियो। बिदि बेलायाव बासनि भाराया बाङोब्ला बांसिन खहा जागोन बिसोर बादि सुबुंफोरासो। बे सोरखारि नङै बास आरो फिसा मथरफोरा दावबायारिफोरनो मोजां सुजुग-सुबिदा होनो हादोंना हायाखै बेखौसो नोजोर होनायनि सम जादों। मिथिनाय बादिब्ला गंसे मेजिक मथराव दावबायारि थांनो हायो द्राइभारजों सा 7 , नाथाय जों नुनो मोनोदि मथरनि बिगुमाफोरा बेन्सि बादि गोलाव जिरायग्रा जायगा खालामनानै द्राइभारनि सेराव सानै, माब्लाबा साथामसिम आरो उननि सिटाव सा 6 नि बदल सा 12, गासै सा 14 दावबायारि रोगायो। बे बेलायाव दावबायारिफोरा माबा बुङोब्ला लामा ससेयावनो दावबायारिखौ बोख्लायनानै थाङो। दा सोरखारनि मोनसे हान्था-मेला बिफान दंब्लाबो बिबो सिरि थायो। जाहोनाव दावबायारिफोरा सानफ्रोमबो सैनांगौ जायो। बास भाराया बांनाय लोगो-लोगोनो बि मथरफोरा गारि बानायग्रा कम्पानिफोरा खानानै होनाय दावबायारिफोरखौसो लांगोनना ? मोनसे गोसोनि सोंलु ! ना सिगांनि बादि फाथै जाबनाय बादि जाबनानै दावबायारिफोरखौ लांगोन ? बिनिखायनो सोरखार, बास बिगुमाफोरा बेफोर बादिखौ नायबिजिरनानै बास भाराखौ बांहोनायनि सायाव मोनसे रोखा थिरांथा लानाय गाहाम जायो। बे बेलायाव सोरखारा मा राहा लायो, बेखौ मिथिनो साननैसो नेथ’नांसिगोन।